Návrh lekárov nemocníc v súvislosti s krízovou situáciou COVID 19.

1. Navrhujeme pre efektívne zvládnutie krízy, aby vo vedení nemocnice bol lekár a súčasne aby bol zástupca lekárov (LOZ) súčasťou krízového štábu nemocnice. (Potreba lekára vo vedení nemocníc je odporúčaná kolegami z krajín, kde už krízovú situáciu s COVID 19 mali).

2. Pre udržanie dostatočného počtu personálu pri pacientoch v nemocniciach, teda pre udržanie funkčnosti nemocníc, je nevyhnutné aby bol personál nemocnice chránený, je nevyhnutné urgentné zabezpečenie ochrany personálu krytmi očí, respirátormi a ochrannými oblekmi a dezinfekciou. Videolaryngoskop a krytie pacienta igelitom pri intubácii zásadne chráni anesteziológa pri najrizikovejšom výkone – intubácii. Bez ochranných pomôcok hrozí úpadok morálky v nemocniciach a tým ohrozenie funkčnosti /priemerný vek personálu v nemocniciach je rizikový z pohľadu závažnosti priebehu COVID, čo si personál uvedomuje/

3. Aktuálny personál na každom oddelení rozdeliť na minimálne tri tímy /optimálne je viac skupín po napr. 5 ľuďoch/, jeden ponechať pracovať v nemocnici a ostatné tímy je potrebné nechať doma, prípadne zaúčať do práce na oddelení ARO, pre výpomoc v kritickej situácii.

Takéto šetrenie tímov by ochránilo personál pre riziko vyblokovania personálu z dôvodu karanténny po kontakte s COVID pacientom a súčasne aj šetrí ochranné pomôcky.

4. Zaúčať sestry a lekárov z iných oddelení do práce na ARO pre prípad potreby výpomoci v stave, kde bude ARO zahltené pacientmi, vyžadujúcim ventilačnú podporu.

5. Technické zabezpečenie kyslíkovými rozvodmi, čo najviac lôžok v nemocniciach (hlavne mobilné kyslíkové fľaše, alebo nové funkčné rozvody k lôžkam) . Urgentný audit techniky v nemocniciach (zistiť zabezpečenie: bronchoskopy, videolaryngoskopy, oxymetre, ventily, prietokomery, zvlhčovače, ďalšie ventilátory a pod.....pri zistení nedostatku, čo najrýchlejšie zabezpečenie)

6. vytvorenie izolovaných pavilónov v nemocniciach, alebo samostatných nemocníc  pre COVID pacientov. Cesta vyčlenenia lôžok pre COVID pacientov na oddeleniach je nebezpečná a znamená zbytočné plytvanie ochrannými pomôckami.

7. Je nevyhnutné zaúčať vojakov do výpomoci na oddeleniach, minimálne je potrebné aby vypomohli vo funkciách sanitár a z časti aj zdravotná sestra. URGENTNE !

8. Zákonné ošetrenie výkonu práce lekára, kde núdzový stav a samotná situácia preplnených JIS a ARO v krajinách s pandémiou COVID vyžaduje postupy non lege artis, pretože je potrebná často improvizácia.  Je nevyhnutné aby kritické situácie, v ktorých budú nútení lekári pracovať, nemohli byť s odstupom času posudzované z pohľadu štandardných liečebných a diagnostických postupov bežnej situácie.

(Počas celoplošného nedostatku materiálneho a personálneho vybavenia z dôvodu epidémie sa zdravotná starostlivosť považuje za poskytnutú správne, ak bola poskytnutá zdravotná starostlivosť využitím dostupných materiálnych prostriedkov a personálnych možností poskytovateľa zdravotnej starostlivosti. Štandardné medicínske postupy liečby, ktoré nie je možné využiť z dôvodov preťaženia zdravotného systému množstvom pacientov sa nepovažujú za porušené.

Zriadiť odborné komisie na postup pri rozhodovaní o liečbe jednotlivých pacientov v čase

extrémneho nedostatku materiálneho a personálneho vybavenia nemocníc na úrovni ministerstva a jednotlivých nemocníc.

9. Vytvoriť krízový štáb na úrovni samosprávy a koordinovať technickú a personálnu spoluprácu medzi jednotlivými poskytovateľmi ústavnej zdravotnej starostlivosti v danom meste, regióne – možnosť presunúť prístrojové vybavenie a odborný personál od súkromného poskytovateľa zdravotnej starostlivosti k štátnemu a pod. Možnosť presunu COVID 19 negat. pacientov na súkromné lôžka a pod.

10. V každom regióne vytvoriť možnosť „drive in“ testovania pre potencionálne chorých pacientov, ktorí sú mobilní autom, vedia prísť do „drive in“ jednotky autom a až po definitívny výsledok sa presunú späť domov do karantény – výrazné odľahčenie ambulancií infekčného lekárstva a výjazdových posádok RZP, čím sa šetria ochranné pomôcky.

11. Študentov 5. a 6. ročníkov lekárskych fakúlt ešte pred vypuknutím vrcholu pandémie na Slovensku presunúť do nemocníc, kde budú vyškolení na vykonávanie niektorých zdravotníckych pozícií – sanitár, drive in jednotka, triediaci stan, zdravotnícky asistent.

12. Každá nemocnica musí mať pri vstupe triediaci stan pre mobilných pacientov, ktorí prídu na vyšetrenie do nemocnice po svojich. Vyšetriť telesnú teplotu a získať epidemiologickú anamnézu u každého pacienta. Úplne zamedziť prístup ostatných civilistov do nemocníc /návštevy/. Triediaci stan zabezpečiť vojskom, zdravotníci na tomto mieste treba šetriť.

13. Vytvoriť samostatné koridory pre vstup do nemocníc – pacient – zamestnanec – RZP.

14. Merať TT pri vstupe do nemocnice aj zdravotníckym zamestnancom.

15. Zákaz prevádzky jedální pre zamestnancov nemocníc a zabezpečenie balenej stravy alebo gastrolístkov. Pri ponechaní fungovania jedálne v nemocnici, musí byť vstup opatrený dezinfekciou, ktorá musí byť kontrolovaná a stravovanie zamestnancov rozdeliť na skupiny v čase.

16. V spolupráci s RUVZ zriadiť miesta na odber vzoriek od pacientov určených hygienikom – tým sa šetria ochranné pomôcky používané mobilnými odberovými jednotkami (vždy komplet nové sety na každého pacienta.)

17. Ochranu personálu, poriadok a disciplínu v nemocniciach zabezpečiť prítomnosťou zmiešanými tímami vojakov a políciou permanentne.

18. V nemocniciach sa ľudia musia zdržovať len nevyhnutný čas! Kontrolu zabezpečí zmiešaný tím policajtov a vojakov.

19. Upratovanie nemocníc zabezpečiť vyčlenenými tímami len pre dané oddelenie. Možnosť využitia vojska na pravidelnú dezinfekciu nemocníc. Upratovacie tímy musia byť chránené, aby neprenášali COVID 19 na oddelení. Dezinfekcia kľučiek, toaliet a plôch viackrát denne.

V Nitre, dňa 23.3.2020

MUDr. Peter Visolajský

Predseda LOZ

Zástupca lekárov nemocníc